সুসান জেন কানিংহাম

**সুসান জেন কানিংহাম** (২৩ মার্চ, ১৮৪২ – ২৪ জানুয়ারি, ১৯২১) ছিলেন একজন আমেরিকান গণিতবিদ যিনি সোয়ার্থমোর কলেজের প্রতিষ্ঠা ও উন্নয়নে গুরুত্বপূর্ণ ভূমিকা পালন করেছিলেন। তিনি মেরিল্যান্ডে জন্মগ্রহণ করেন এবং ১৮৬৬ - ৬৭ সালে ভ্যাসার কলেজে মারিয়া মিচেলের কাছে বিশেষ ছাত্রী হিসেবে গণিত ও জ্যোতির্বিজ্ঞান অধ্যয়ন করেন। এছাড়াও তিনি বেশ কয়েকটি গ্রীষ্মকালে হার্ভার্ড বিশ্ববিদ্যালয়, প্রিন্সটন বিশ্ববিদ্যালয় , কেমব্রিজের নিউনহ্যাম কলেজ, গ্রিনউইচের রয়্যাল অবজারভেটরি এবং উইলিয়ামস কলেজে এই বিষয়গুলি অধ্যয়ন করেছিলেন।

## শৈশব ও শিক্ষা
মেরি জেন কানিংহাম ১৮৪২ সালের ২৩শে মার্চ মেরিল্যান্ডের হারফোর্ড কাউন্টিতে জন্মগ্রহণ করেন। তাঁর মায়ের দিক থেকে তিনি কোয়েকার বংশোদ্ভূত ছিলেন। তাঁর মা ১৮৪৫ সালে মারা যান এবং সুসান তাঁর পিতামহ ও পিতামহীর তত্ত্বাবধানে বড় হয়ে ওঠেন।

তিনি পনেরো বছর বয়স পর্যন্ত একটি *ফ্রেণ্ডস স্কুলে* পড়াশোনা করেন, এরপর সিদ্ধান্ত নেওয়া হয় যে তিনি শিক্ষকতার কাজের জন্য প্রস্তুত হবেন। তাঁকে এক বছরের জন্য মেরিল্যান্ডের মন্টগোমারি কাউন্টির একটি ফ্রেণ্ডস বোর্ডিং-স্কুলে পাঠানো হয়েছিল, কিন্তু পারিবারিক প্রয়োজনে তাঁকে বাড়ি ফিরে আসতে হয় এবং তিনি কাছের স্কুলে তাঁর পড়াশোনা চালিয়ে যান।

উনিশ বছর বয়সে তিনি একজন শিক্ষিকা হন এবং এরপর থেকে দু' বছর বাদ দিয়ে বাকি পুরো সময় তিনি শিক্ষকতা করে এসেছেন। বাদ পড়া দুটি বছরের মধ্যের মধ্যে এক বছর তিনি লেগহর্ন বা অ্যাটলবোরোর ফ্রেণ্ডস স্কুলে ছিলেন এবং অন্য বছরটি ভাসার কলেজে কাটিয়েছিলেন। তিনি তাঁর গ্রীষ্মের ছুটি পড়াশোনা করে কাটাতেন। তিনি ১৮৭৪ ও ১৮৭৬ সালের গ্রীষ্মে হার্ভার্ড কলেজ অবজারভেটরিতে, ১৮৮১ সালে প্রিন্সটন অবজারভেটরিতে, ১৮৮৩ ও ১৮৮৪ সালে উইলিয়ামসটাউনে অধ্যাপক ট্রুম্যান হেনরি স্যাফোর্ডের অধীনে এবং ১৮৭৭, ১৮৭৮, ১৮৭৯ ও ১৮৮২ সালে ইংল্যান্ডের কেমব্রিজে একজন ব্যক্তিগত গৃহশিক্ষকের অধীনে অধ্যয়ন করেন। ১৮৮৭ সালে, তিনি ইংল্যান্ডের কেমব্রিজ অবজারভেটরিতে অধ্যয়ন করেন এবং ১৮৯১ সালে, তিনি ইংল্যান্ডের গ্রিনিচ অবজারভেটরিতে গ্রীষ্মকাল কাটান।

১৮৬৯ সালে, তিনি সোয়ার্থমোরে গণিত এবং জ্যোতির্বিজ্ঞান বিভাগের অন্যতম প্রতিষ্ঠাতা হন। ১৯০৬ সালে অবসর গ্রহণের আগে পর্যন্ত তিনি উভয় বিভাগের প্রধান ছিলেন। তিনি সোয়ার্থমোরের প্রথম জ্যোতির্বিজ্ঞানের অধ্যাপক ছিলেন এবং ১৮৭১ সাল থেকে কলেজের গণিতের অধ্যাপক ছিলেন। ১৮৮৮ সালের মধ্যে, তিনি গণিত বিভাগের প্রধান হন এবং সেই বছর তাঁকে সোয়ার্থমোরের প্রথম মানমন্দির পরিকল্পনা করার ও সেটি সজ্জিত করার অনুমতি দেওয়া হয়। সেখানে জ্যোতির্বিজ্ঞান বিভাগ ছিল এবং তিনি অবসর গ্রহণের আগে পর্যন্ত সেখানেই বসবাস করতেন; এটি কানিংহাম মানমন্দির নামে পরিচিত ছিল। ভবনটি এখনও ক্যাম্পাসে বিদ্যমান, যদিও এটি আর মানমন্দির হিসেবে ব্যবহৃত হয় না এবং এখন কেবল কানিংহাম বিল্ডিং নামে পরিচিত। ১৮৮৮ সালে, কানিংহামকে সোয়ার্থমোরের পক্ষ থেকে প্রদত্ত সর্বপ্রথম সম্মানসূচক ডক্টরেট অফ সায়েন্স প্রদান করা হয়। ১৮৯১ সালে, তিনি নিউ ইয়র্ক ম্যাথমেটিক্যাল সোসাইটিতে যোগদানকারী প্রথম ছয়জন মহিলার মধ্যে একজন হয়েছিলেন, এই প্রতিষ্ঠানটি পরে আমেরিকান ম্যাথমেটিক্যাল সোসাইটি নামে পরিচিত হয়। তাঁদের মধ্যে সর্বপ্রথম ছিলেন শার্লট অ্যাঙ্গাস স্কট, এবং অন্য চারজন ছিলেন স্মিথ কলেজের মেরি ই. বার্ড, ভাসারের মেরি ওয়াটসন হুইটনি, ওয়েলেসলির এলেন হেইস, এবং অ্যামি রেসন, যিনি নিউ ইয়র্ক সিটির একটি বেসরকারি স্কুলে গণিত ও পদার্থবিজ্ঞান পড়াতেন। কানিংহাম ১৮৯১ সালের প্রথম দিকেই অ্যাস্ট্রোনমিক্যাল সোসাইটি অফ দ্য প্যাসিফিকের সদস্য ছিলেন। তিনি ১৮৯০ সালে ব্রিটিশ অ্যাস্ট্রোনমিক্যাল অ্যাসোসিয়েশনের একজন প্রতিষ্ঠাতা সদস্যও ছিলেন এবং ১৯০৮ সালের সেপ্টেম্বরে পদত্যাগ করেন। ১৯০১ সালে তিনি আমেরিকান অ্যাসোসিয়েশন ফর দ্য অ্যাডভান্সমেন্ট অফ সায়েন্সের ফেলো হিসেবে মনোনীত হন।

## মৃত্যু
১৯২১ সালের ২৪শে জানুয়ারি হৃদযন্ত্রের ক্রিয়া বন্ধ হয়ে কানিংহাম মারা যান। তাঁর অন্ত্যেষ্টিক্রিয়া সোয়ার্থমোর কলেজ মিটিং হাউসে অনুষ্ঠিত হয়েছিল এবং এতে তৎকালীন পেনসিলভেনিয়ার গভর্নর উইলিয়াম সি. স্প্রাউল এবং পেনসিলভেনিয়ার রাজ্য স্বাস্থ্য কমিশনার এডওয়ার্ড মার্টিনের মতো অনেক বিশিষ্ট ব্যক্তি উপস্থিত ছিলেন।

## তথ্যসূত্র

### অ্যাট্রিবিউশন

* 

## বাহ্যিক লিঙ্ক
* 

বিষয়শ্রেণী:আমেরিকান অ্যাসোসিয়েশন ফর দ্য অ্যাডভান্সমেন্ট অফ সায়েন্সের সভ্য
বিষয়শ্রেণী:উইলিয়ামস কলেজের প্রাক্তন শিক্ষার্থী
বিষয়শ্রেণী:প্রিন্সটন বিশ্ববিদ্যালয়ের প্রাক্তন শিক্ষার্থী
বিষয়শ্রেণী:হার্ভার্ড বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ভাসার কলেজের প্রাক্তন শিক্ষার্থী
বিষয়শ্রেণী:২০শ শতাব্দীর মার্কিন গণিতবিদ
বিষয়শ্রেণী:২০শ শতাব্দীর মার্কিন নারী গণিতবিদ
বিষয়শ্রেণী:১৯২১-এ মৃত্যু
বিষয়শ্রেণী:১৮৪২-এ জন্ম